次韻奉贈巴陵上官令
作者：沈遼
朝代：宋

paragraphs: 古人善治身，擺落在塵土。
明哲所自任，不爲小人侮。
嗟我一何愚，逍遙寄天宇。
長嫌柳下汙，有意莊生堵。
微官被黯黮，遠放瀟湘浦。
閉關絕世故，况復揮談麈。
蒙恩許北下，始接諸公武。
若得一丸藥，頓發三年瞽。
巴陵遇言游，髙文璨瑤圃。
泠泠挹清風，使人懷玉斧。